Десэжыну и чэзу хъуат
«Химик» (Дзержинск) — «Спартак-Налшык» (Налшык) — 3:2 (2:1). Дзержинск. «Химик» стадион. ФокIадэм и 22-м. ЦIыху 2000 еплъащ.
Судьяхэр: Сухой (Люберцы), Журба (Барнаул), Архипов (Ульяновск).
«Химик»: Гавиловский, Коротков, Прошин, Лобков, Кичин, Костюков (Столбовой, 67), Квасов, Гелоян (Чернов, 80), Еркин (Иванов, 62), Пащты, Касьян (Макеев, 77).
«Спартак-Налшык»: Цыган, Тимошин, Гарбуз, Абазэ, Суслов, Руа, Щэуей, Чеботару, Гуэщокъуэ (Коронов, 63), Медведев, Буйтрагэ (Сирадзе, 76).
Топхэр дагъэкIащ: Щэуейм, 6 (0:1). Еркиным, 8 (1:1). Пащтым, 24 (2:1). Коротковым, 59 — езым и гъуэм (2:2). Столбовой, 88 — пенальтикIэ (3:2).
Дагъуэ къыхуащIащ Тимошиным, Абазэм, Буйтрагэ, Квасовым, Кичиным, Гарбуз.
Джэгум къыхахуащ Тимошиныр.
Зэхьэзэхуэм зэрыщIидзэрэ ирагъэкIуэкIа джэгугъуэ 14-м щыщу 6-м ирагъэхуамэ, апхуэдизри зэрытемыгъэкIуарэ, 2 фIэкIа текIуэныгъэр къамыхьамэ, я хьэрхуэрэгъухэм зы топ худагъэкIыхукIэ тIу къыхудагъэ-кIыжмэ, зэ есэжыпхъэт. АрщхьэкIэ десэжкъым. ДыщIохъуэпс зы зэIущIэм мыхъуми адрейм къыщыщIэдзауэ насыпым зыкъигъэзэжыну. Ауэ куэдыIуэрэ абы дыпэплъа хъуащи, гукъыдэжым зэгуэр зыкъиIэтыжыну фIэщщIыгъуейщ.
ПхужыIэнукъым «Спартак-Налшыкым» хэтхэми абыхэм я гъэсэнхэми апхуэдэ щытыкIэр къафIэмыIуэхуу, иримыгузавэу. Ахэр я къару къызэрихькIэ мэныкъуакъуэ, дэтхэнэ зы очкоми ерыщу щIобэн. АрщхьэкIэ зэкIэ къикIыр мащIэщ. Мис апхуэдэу закъригъэщIэжащ ди командэм и унафэщIхэм хамэ щIыпIэ кърашахэр тегъэщIапIэ ящIу икIэщIыпIэкIэ ехъулIэныгъэхэр зыIэрагъэхьэну яужь зэритар. Нобэрей зэкIэлъымыкIуэныгъэхэм я лъабжьэр щагъэтIылъар нобэкъым икIи дыгъуасэкъым — куэдым яфIэтелъыджэ Красножан Юрэ и деж къыщежьащ ди щIыпIэм къыщалъхуахэр щIагъуэу топ мыджэгуфу, абыхэм я пIэкIэ нэгъуэщIхэр «Спартак-Налшыкым» хэгъэхьэн зэрыхуей гупсысэ пхэнжыр. Зы зэман гуэркIэ абы ехъулIэныгъэ гуэрхэр кърикIуащ, премьер-лигэми мыIейуэ дыхагъэтащ. АрщхьэкIэ мылъку хуаутIыпщым кIэрагъэхуу Iуэхухэр зэIыхьэ зэрыхъуу, ахэр нэгъуэщI командэхэм, ахъшэ нэхъыбэ къыщыхуагъэлъэгъуахэм къыщыщIидзащ. Иджы ди щIыпIэм къыщалъхуахэр тегъэщIэн ящIу хуежьэжащ, ауэ ахэр гуп зэкъуэт хъун папщIэ зэман гуэр хуейщ. Аращ апхуэдиз очко яфIэкIуэдауэ турнир таблицэм и «гупкIэм щIыпысри».
Дзержинск вэсэмахуэ щрагъэкIуэкIа зэIущIэри, иужьу щыIа адрейхэми хуэдэу, налшыкдэсхэм хуабжьу жыджэру къыщIадзащ. Хъыбар зыпхрагъэIукIат мы джэгугъуэм иужькIэ ди командэм и тренер нэхъыщхьэ Шыпш Тимур и унафэр ящIыну. Я гъэсэныр зэрахъумэным футболистхэр хуабжьу зэрыхущIэкъур нэрылъагъут икIи псынщIэ дыдэу, еханэ дакъикъэм, Щэуей Алихъан бжыгъэр къызэIуихащ. Абы ди щIалэхэм я гукъыдэжыр къиIэтын хуейт, арщхьэкIэ япэ ехъулIэныгъэр псынщIэ дыдэу хэгъэрейхэм къыIурагъэупщIыуIэжащ. «Химик»-м дакъикъитI тригъэкIуэдауэ аращ бжыгъэр зэхуэдэ ищIыжыным.
АдэкIэ утыку къихьащ «Спартак-Налшыкым» и гъэсэну, ауэ абы щымыджэгуфыну къалъытэу нэгъуэщI щIыпIэхэм къыщыщIидзахэм ящыщ зы Пащты Руслан. Дзержинскдэсхэм адыгэ щIалэр къахэжаныкI зэпытт икIи 24-нэ дакъикъэм ар зэуа топым Цыган къригъэгъэзэфакъым. Арати, 2:1-уэ хэгъэрейхэр япэ ищащ.
Загъэпсэхуу къыщихьэжами налшкыдэсхэр нэхъ жыджэращ. Абыхэм я ебгъэрыкIуэныгъэ гуащIэхэр хэгъэрейхэм зыкъомрэ ерагъкIэ зэтраIыгъащ, ауэ Гуэщокъуэ Арсен лъэщу еуа иужькIэ «Химик»-м и гъуащхьэхъумэм топыр и гъуэм дигъэкIыжащ.
Зы очко нэхъ мыхъуми мы зэIущIэм «Спартак-Налшыкым» къыщилэжьат. Ар нэхъыбэрэ гъуэм еуат, угловой къыхэтэнымкIи хэгъэрейхэм ефIэкIат. АрщхьэкIэ джэгур иухыным дакъикъитI фIэкIа имыIэжу судьям «Химик»-м хуабжьу зыщIигъэкъуащ. Абы гъуащхьэхъумэ Тимошыныр зэIущIэм къыхихури, ди гъуэм пенальти къригъэуащ. Ари «Спартак-Налшыкыр» тегушхуэгъуафIэ зэрыхъуам и зы нэщэнэщ. Дауи, Цыган, сыт щыгъуи хуэдэу, дыкъригъэлакъым — 2:3.
Зэхьэзэхуэр зэрекIуэкIым зэрыщыту и гугъу пщIымэ, къыхэгъэщыпхъэщ пэщIэдзэ джэгугъуипщIым зыри зыпэмылъэща Тулэ и «Арсенал»-р иджы еплIанэу зэкIэлъхьэужьу къызэрыхагъэщIар. Абы и фIыгъэкIэ Владикавказ и «Алания»-р етIуанэ увыпIэм дэкIуеящ.
АдэкIэ щыгъуазэ фыхуэтщIынщ япэ дивизионым хэт командэхэм иужьу ирагъэкIуэкIа джэгугъуэм къарикIуа бжыгъэхэм: «Уфа» (Уфа) — «Шинник» (Ярославль) — 2:1, «Ангушт» (Нэзрэн) — «Газовик» (Оренбург) — 0:1, «Нефтехимик» (Нижнекамск) — «СКА-Энергия» (Хабаровск) — 1:3, «Алания» (Владикавказ) — «Енисей» (Красноярск) — 2:1, «Балтика» (Калининград) — «Динамо» (Санкт-Петербург) — 2:1, «Мордовия» (Саранск) — «Луч-Энергия» (Владивосток) — 1:1, «Ротор» (Волгоград) — «Торпедо» (Мэзкуу) — 1:2, «Салют» (Белгород) — «Арсенал» (Тулэ) — 3:0.
КъыкIэлъыкIуэ джэгугъуэр жэпуэгъуэм и 1-м зэхэтынущ. А махуэм «Спартак-Налшыкым» къригъэблэгъэнущ мазитIым нэблэгъауэ зыри зыпэмылъэщ Мэзкуу и «Торпедо»-р.
Жыласэ Заурбэч.
